London kutsub mesilasi kaitsma  Londoni linnapea Boris Johnson kuulutas eelmisel nädalal välja uuendusliku kampaania, mille siht on kaitsta Inglismaa pealinna mesilasi. Pilkupüüdev kampaania põhineb kultuskunstnik Magnus Muhri loomingul, kuid seekord on surnud kärbeste asemel mesilased - kanderaamil, haiglavoodis, tilguti all.  Loominguline rühmitus LIDA tootis selle kampaania tasuta.    Helsingi valiti maailma parimaks linnaks  Briti elustiiliajakiri Monocle valis 2011. aasta maailma parima elukvaliteediga linnaks Helsingi. Mullu viienda koha saanud Soome pealinnale järgnesid tänavu Zürich, Kopenhaagen, München ja Melbourne. Monocle hinnangul tõid Helsingile esikoha linna julgus eesmärkide seadmisel, uued mõtted, andekus ja suutlikkus kavandatut ellu viia.    Peterburi arendab pulmaturismi  Väliskülaliste ligimeelitamise uue nipina hakkab Peterburi arendama pulmaturismi, sest abiellumine sobib suurepäraselt kokku valgete ööde, ülestõstetud sildade ja Neeva kaldal suudlevate paarikeste romantilise kuvandiga. Seadusemuudatusega tahetakse turistidel võimaldada Peterburis abiellumist avalduse esitamisest kahe päeva jooksul.